Stellenbosch-aanval: Tiener kritiek, maar stabielDie Van Breda-gesin: Marli (16) en haar ma Teresa staan voor. Henri (20), Rudi (22) en hul pa, Martin staan agter. Foto: Facebook ŉ 16-jarige meisie wat ŉ aanval op haar gesin in Stellenbosch oorleef het, maar waartydens haar broer en ouers dood is, is kritiek, maar stabiel, het ŉ woordvoerder vir die hospitaal Donderdag gesê. “Mediclinic Suid-Afrika kan bevestig dat mej. van Breda se toestand onveranderd bly,” het Carla Hanekom, woordvoerder, in ŉ verklaring gesê. “Sy is kritiek, maar stabiel.” Hanekom het gesê sy word deurgaans dopgehou en geen besoekers word in hierdie stadium toegelaat nie. Marli van Breda is aanvanklik by die Stellenbosch Medi-Clinic in die Wes-Kaap behandel maar is intussen na ŉ nabygeleë Medi-clinic oorgeplaas. Robert Daniels, woordvoerder vir die nooddienste in die Wes-Kaap, het gesê hy kan slegs verslag lewer oor die beserings van die pasiënt wat hulle behandel het, maar nie diegene wat gesterf het nie. “Marli het ŉ bylwond aan haar kop opgedoen,” het hy gesê. “Die nekslagaar is gesny.” Maroela Media het vroeër berig die gesin is Dinsdagoggend vroeg by die spoggerige landgoed, De Zalze, aangeval. Martin van Breda (55), sy vrou Teresa (54) en Marli se ouer broer Rudi (22), is dood. Haar broer Henri (20) het die aanval oorleef. Lt.kol. André Traut het in daardie stadium gesê ŉ 16-jarige dogter en 20-jarige seun is beseer en hulle is na ŉ plaaslike hospitaal geneem. Niemand is nog in verband met die voorval in hegtenis geneem nie en kol Tembinkosi Kinana, woordvoerder van die polisie, het Woensdag ontken dat die polisie enigiemand ondervra. Lees alle vorige berigte oor De Zalze op Maroela Media.